ედეიენ-მურზუქი
ედეიენ-მურზუქი, იდეჰან-მურზუქი — ქვიშრობი უდაბნო სამხრეთ-დასავლეთ ლიბიაში, მოქცეულია ქვაბულში. წარმოადგენს ერგს. ფართობი დაახლოებით 200 ათ. კმ². სიმაღლე 450-500 მ. ჩრდილოეთით და ჩრდილო-დასავლეთით არის დიუნები, რომელთა სიმაღლე აღწევს 300 მ-ს. მოკლებულია მცენარეულობას. ატმოსფერული ნალექების წლიური რაოდენობა წელიწადში დაახლოებით 10 მმ. ჩრდილოეთ და აღმოსავლეთ განაპირა მხარეს გვხვდება იშვიათი ოაზისები და ფინიკის პალმები. 1957 წლიდან წარმოებს ნავთობის ძიება. სულ აღმოჩენილია 11 ნავთობის საბადო, რომელთაგან 2 მიჩნეულია გიგანტური მარაგის მქონე საბადოდ. საერთო ჯამში ედეიენ-მურზუქის ტერიტორიაზე მოიპოვება 2 მილიარდი ბარელი ნავთობი.